text: Skør julekonkurrence kræver god kondi og stor juleglæde
  21 december 2015 kl. 13.57
  12 deltagere er med i årets juleevent på Radio Globus. De skal flytte dæk og lytte til julemusik i 24 timer.
  Den lokale radiostation Radio Globus i Sdr. Hygum  har de seneste år gjort det til en tradition, at de sætter gang i en skør juleevent her op til jul.
  Sådan er det også denne jul, hvor 12 deltagere lige nu er samlet på Toosby Torv i Bredebro, hvor de i 24 timer skal flytte dæk og samtidig lytte til juleklassikeren Glade Jul, dejlige jul.
  Den deltager, der på de 24 timer har flyttet flest dæk, og som altså ikke er blevet slået ud af musikken, løber med hele præmien på 24.000 kroner.
  Radio Globus har tidligere stået bag skøre julekonkurrencer . Sidste år skulle deltagerne dyste om at spise mest risalamande og tidligere har juleeventen været, at lytte til Last Christmas længst muligt.
  